Simon Emil Ammitzbøll (LA), 2009-10-29:
Man skulle næsten tro, at der havde været valg, så hurtigt som jeg kommer i ordførerrækken, men sådan er det jo.
Liberal Alliance støtter selvfølgelig det her forslag fra regeringen, eftersom der er tale om en liberalisering.
Så det ligger jo nærmest i ordets egentlige betydning, at det må få vores opbakning.
Man gør det muligt for folk at spille poker i turneringsform.
Det synes vi er meget godt, for vi synes, at det har været en meget uklar situation for de mennesker, der gerne har villet arrangere og deltage i de her turneringer.
Vi håber så, at det her kun er første skridt i retning af at liberalisere endnu mere og tillade endnu flere former for spil.
Jeg kan også se, at der i lovforslagets § 1, stk. 2, står, at justitsministeren efter forhandling med skatteministeren kan fastsætte regler om, at andre hasardspil end poker kan afvikles som offentlige hasardspil.
Der håber jeg da, at justitsministeren vil tage kontakt til skatteministeren og udvide den kreds af spil, der kan blive tale om.
Professor Vagn Greve siger jo i sin mindretalsudtalelse i den betænkning, der ligger til grund for lovforslaget, at der bl.a. kunne ses på sådan nogle ting som, at man gerne må spille præmiebridge, men ikke præmiewhist.
Giver det den store mening, når man tænker over det?
Det gør det jo dybest set ikke.
Man går også ind og sætter nogle grænser, som vi i hvert fald mener er meget lave.
Der må højst indskydes 300 kr. på sådan en aften, og medmindre der bliver givet en særlig tilladelse, er det maks. et beløb på 15.000 kr.
Der syntes vi også godt, at man kunne være lidt mere åben over for at se på, hvordan det foregår ude i den virkelige verden.
Med det lønningsniveau, der er i vore dage, tror jeg, at man godt kunne spille om 500 kr. eller 800 kr. på en aften, uden at det ville få karakterer af moralsk fordærv.
Så står der i lovforslaget, at man skal være 18 år for at deltage.
Det kan man have en holdning til.
Jeg synes, at det måske er lige højt nok.
Men der står også, at man skal være 18 år for at overvære det.
Det syntes jeg faktisk var lidt komisk, da jeg læste det.
Jeg troede først, at det var mig, der læste forkert, eller at der var tale om en trykfejl, for hvorfor i alverden skulle børn og unge ikke kunne overvære en turnering i poker, ligesom de selvfølgelig kan overvære en turnering i badminton, tennis eller fodbold for den sags skyld?
Lad det være sagt med det samme, at folk, som ikke kan klare sig selv, og som har brug for hjælp, vil vi fra Liberal Alliances side altid gerne hjælpe.
Men vi må sige, at vi synes, der er en meget gammeldags tilgang til hele den her diskussion om, hvad det er, folk kan komme ud for.
Hvad er det, de kan blive afhængige af?
Det er, som om man virkelig frygter, at alle, der skulle få lyst til at spille turneringspoker eller andre former for turneringsspil, er i potentiel fare for at skulle blive afhængige af spil.
Det er klart, at vi alle sammen hele tiden, hvor vi går, er i potentiel fare, sådan er det jo også, hvis man spiser for meget, drikker for meget eller dyrket for lidt motion, eller hvad ved jeg.
Derfor synes vi overordnet set, når man ser på det her lovforslag, at der bliver taget alt for meget hensyn til, hvad der dog kunne ske.
Hvad med at vi havde det udgangspunkt, at den danske befolkning består af voksne mennesker, som selv kunne prøve at overskue, hvad der dog kunne ske i deres liv, i stedet for at vi 179 herinde hele tiden skal prøve at overskue, hvad der skal ske helt ned på detaljeniveau i det enkelte menneskes liv?
Det er jo næsten ikke til at holde ud.
Men på trods af alle disse mange forslag til forbedringer støtter Liberal Alliance helt og fuldt op om lovforslaget, som er et lillebitte skridt, men et i en helt rigtig retning.